Ravningebroen

Ravningebroen eller Ravningbroen var en 760 meter lang og 5 meter bred tømmerbro i Ravning Enge ved Vejle i Danmark, bygget i kong Harald Blåtanns tid. Dendrokronologisk datering viser at den trolig ble oppført rundt år 980. Oppføringen har krevd en betydelig organisatorisk innsats og teknisk kunnskap. Den er tilskrevet Harald Blåtann, som også menes å stå bak oppføringen av trelleborgene. Først i 1935 ble det bygget en lengre bro i Danmark - Lillebæltsbroen. Det første funnet av trestolper ble gjort av en grunneier i 1934. I 1953 dukket stolperekker av eiketre frem under dreneringen av Ravning Enge. En ordentlig arkeologisk utgravning ble først igangsatt i 1972, etter at en grunneier avleverte en stolpe til C14-datering på Nationalmuseet. Utgravingen viste at brofundamentet var bevart i myrlandskapet. På nordsiden av broen ble det funnet veirester av samme bredde som broen. I en senere utgravning i 1996 ble broens lengde fastsatt til 760 meter, med en usikkerhet på et par meter. Formålet med broen er omdiskutert blant historikere og arkeologer. Det antas at den har spilt en militær rolle i forbindelse med de indre maktkampene i Danmark på slutten av Harald Blåtanns regjeringstid. Mye tyder på at broen aldri ble fullført. Referanser